**ПРАВИЛНИК О ВАСПИТНО ДИСЦИПЛИНСКОЈ ОДГОВОРНОСТИ**

**УЧЕНИКА**

**AПРИЛ 2024. ГОД.**

  На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017; 27/2018 – др.закон, 10/2019, 27/2018 -др.закон 6/2020 , 129/2021 и 92/2023 - даље: Закон), и члана 35 ст.1 тач.1 Статута Средње школе „Дољевац“- даље: Статут), Школски одбор Средње школе „Дољевац“ је на седници одржаној дана 08.04.2024. године донео

**ПРАВИЛНИК О ВАСПИТНО-ДИСЦИПЛИНСКОЈ ОДГОВОРНОСТИ УЧЕНИКА**

 **Средње школе „Дољевац“**

**Члан 1**

Овим правилником уређују се обавезе и одговорност ученика,васпитни рад са учеником, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика у Средњој школи „Дољевац“ у Дољевцу.

Уписом у школу ученик преузима обавезе прописане Законом о основама система образовања и васпитања , Статутом школе и овим правилником.

1. **Обавезе ученика**

**Члан 2**

Ученик има обавезу да:

1) редовно похађа наставу и извршава школске обавезе;

2) поштује правила понашања, одлуке директора и органа школе;

3) ради на усвајању знања, вештина и вредносних ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштује личност других ученика, наставника и осталих запослених у школи;

6) чува имовину школе и чистоћу и естетски изглед школских просторија.

7) стара се о очувању животне средине и понаша у складу са правилима еколошке етике;

У остваривању права и обавеза ученик не сме да угрожава друге у остваривању њихових права.

1. **Васпитни рад са учеником**

**Члан 3**

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110-112. овог закона, школа уз учешће родитеља, односно другог законског заступника, појачава васпитни рад.

Васпитни рад из става 1. овог члана остварује се активностима: у оквиру одељењске заједнице, стручним радом одељењског старешине, педагога, психолога и посебних тимова. Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицања васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110-112. Закона, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

У оквиру појачаног васпитног рада са ученицима реализује се и друштвено-корисни, односно хуманитарни рад.

1. **Лакше повреде обавеза ученика и васпитне мере**

**Члан 4**

Ученик одговара за лакше повреде обавеза утврђене Статутом Школе.

Лакше повреде обавеза ученика су:

1) напуштање часа или другог облика образовно-васпитног рада, без одобрења наставника или стручног сарадника,

2) неоправдано изостајање из Школе које не представља тежу повреду обавеза ученика;

3) недолично понашање према другим ученицима, запосленима у Школи или трећим лицима, у просторијама Школе или школском дворишту, или за време извођења образовно-васпитног рада који се изводи ван њих;

4) ометање извођења наставе или других облика образовно-васпитног рада;

5) нарушавање естетског изгледа просторија Школе и школског дворишта.

6) недолично (непримерено) понашање и непоштовање личности других ученика, наставника, стручних сарадника и других запослених у школи;

7) изазивање нереда у просторијама школе и школском дворишту;,

8) непоштовање одлука надлежних органа Школе, непридржавање упутства и препорука које доносе органи управљања, руковођења и стручни органи

9) оштећење школске зграде, просторија, инвентара, инсталација, дидактичких и наставних средстава и прибора запослених у школи, оштећење имовине других организација за време извођења дела образовно-васпитног рада или организованих посета и екскурзија;

10) оштећење или уништење личних ствари и прибора других ученика, наставника и других запослених у школи;

11) неприкладно одевање супротно кодексу облачења и неуредан изглед ученика у Школи или другој организацији за време школских активности;

12) недоношење уџбеника и потребног прибора за рад на часу, опреме за физичко;

13) непоштовање кућног реда и правила понашања у школи;

14) учестало закашњавање на часове;

15) нарушавање естетског изгледа школе и школског дворишта;

16) коришћење мобилног телефона, електронских уређаја и других средстава којима се ремети дисциплина на часу или на другим облицима образовно-васпитног рада, а којима се не угрожавају права других и не служи за проверу у поступку оцењивања;

17) свако приступање рачунару у кабинетима информатике без одобрења предметног професора;

18) повреда других обавеза, које се не сматрају тежом повредом обавеза ученика, а предвиђене су Правилником понашања у школи и другим посебним актима школе којима се уређује понашање ученика

**Члан 5**

За лакшу повреду обавезе ученика могу се изрећи васпитне мере:

1) опомена;

2) укор одељенског старешине;

3) укор одељенског већа, на основу изјашњавања наставника који изводе наставу у одељењу ученика, у складу са општим актом школе.

Васпитне мере изричу се ученику без вођења дисциплинског поступка, у школској години у којој је учињена повреда обавезе.

Опомену и укор одељенског старешине изриче одељенски старешина.

Укор одељенског већа изриче одељенско веће које чине наставници који изводе наставу у одељењу ученика.

Услов за изрицање васпитне мере је претходно предузимање активности појачаног васпитног рада са учеником, из члана 3. овог правилника.

1. **Теже повреде обавеза ученика и васпитно-дисциплинске мере**

**Члан 6**

Теже повреде обавеза ученика прописане су Законом.

За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води школа или друга организација, односно орган;

2) преправка или дописивање података у јавној исправи коју издаје школа или орган, односно исправи коју изда друга организација;

3) уништење или крађа имовине школе, дома ученика или друге организације или органа у чијем објекту остварује право на смештај, исхрану и васпитни рад, привредног друштва, предузетника, ученика или запосленог;

4) поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа;

5) уношење у школу или другу организацију оружја, пиротехничког средства или другог предмета којим може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране школе;

9) учестало чињење лакших повреда обавеза у току школске године, под условом да су предузете неопходне мере из става 1. овог члана ради корекције понашања ученика.

За повреде из тач. 8) и 9) овог члана обавезна је поступност у изрицању мера.

**Члан 7**

За тежу повреду обавезе ученику се изриче васпитно-дисциплинска мера:

1) укор директора;

2) укор наставничког већа.

3) искључење ученика из школе,

 уколико друге изречене мере и активности не доводе до побољшања у понашању ученика;.

Васпитно-дисциплинска мера изриче се ученику по спроведеном васпитно-дисциплинском поступку у коме је утврђена одговорност ученика.

1. **Повреде забране ученика и васпитно-дисциплинске мере**

**Члан 8**

Забране за чију повреду одговара ученик су:

1) забрана дискриминације,

2) забрана насиља и злостављања,

3) забрана понашања које вређа углед, част и достојанство.

Школа обавештава Министарство о повреди забране из чл. 110-112. закона, у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

***1) забрана дискриминације,***

**Члан 9**

У Школи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

***2) забрана насиља и злостављања,***

**Члан 10**

У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог, ученика, одраслог, родитеља, односно другог законског заступника, или трећег лица у установи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој ученика и одраслог.

Под физичким насиљем сматра се физичко кажњавање ученика или одраслог од стране запосленог, родитеља, односно другог законског заступника, или трећег лица у установи; свако понашање које може да доведе до стварног или потенцијалног телесног повређивања ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности установе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо-комуникационих технологија, која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб сајта, четовањем, укључивањем у форуме, социјалне мреже и другим облицима дигиталне комуникације.

***3) забрана понашања које вређа углед, част и достојанство.***

**Члан 11**

Забрањено је свако понашање запосленог према ученику и одраслом, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу односно другом законском заступнику, ученика и одраслог према другом ученику или одраслом, којим се вређа углед, част или достојанство.

 У Школи је забрањено страначко организовање и деловање и коришћење простора установе у те сврхе.

**Члан 12**

Ученик одговара за повреду забране, ако је забрана у време када је повреда учињена била прописана Законом.

За учињену повреду забране (чл. 110-112. Закона) ученику се изриче васпитно-дисциплинска мера укор директора , укор наставничког већа или искључење ученика из школе.

Када малолетан ученик изврши повреду обавезе, односно забране из чл. 110-112. Закона, школа одмах, а најкасније наредног радног дана од дана сазнања обавештава родитеља, односно другог законског заступника и укључује га у одговарајући поступак.

Мера из члана 8 ст.1 и чл. 12 ст.2 овог правилника изриче се ученику након спроведеног васпитно-дисциплинског поступка и утврђене одговорности и утиче на оцену из владања у току полугодишта и на закључну оцену из владања.

Изузетно, одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из чл. 110-112. овог закона на крају другог полугодишта, када није могуће водити васпитно-дисциплински поступак.

Васпитна и васпитно-дисциплинска мера изричу се ученику у школској години у којој је учињена повреда обавезе.

1. **Васпитно-дисциплински поступак**

**Члан 13**

 ***а .Покретање и вођење дисциплинског поступка***

За теже повреде обавеза ученика и за повреде забране из чл. 110-112. закона школа води васпитно-дисциплински поступак о којем обавештава родитеља, односно другог законског заступника ученика.

Захтев за покретање васпитно дисциплинског поступка, односно пријаву о учињеној тежој повреди обавезе ученика и повреду забране из члана 110 - 112. Закона, подноси одељењски старешина, или други наставник или запослени у школи у писаном облику и садржи податке од утицаја за утврђивање повреде обавезе и одговорности ученика, а нарочито:

 1) име и презиме ученика против кога сматра да би требало да се води дисциплински поступак, разред и одељење;

 2) повреду обавезе ученика уз навођење времена, места и начина извршења повреде, и

 3) назначење одредбе овог правилника, односно закона којим је прописано да учињено дело представља повреду обавезе ученика.

**Члан 14**

Васпитно-дисциплински поступак покреће и води директор школе на основу захтева, односно пријаве за покретање дисциплинског поступка против ученика који подноси одељењски старешина или други наставник или запослени у школи или на основу непосредног сазнања за повреду обавезе ученика.

За учињену тежу повреду обавезе ученика директор закључком покреће васпитно-дисциплински поступак најкасније у року од пет радних дана од дана сазнања, а за учињену повреду забране из чл. 110-112. закона закључком покреће поступак одмах, а најкасније у року од два радна дана од дана сазнања, о чему одмах, а најкасније наредног радног дана, обавештава родитеља, односно другог законског заступника.

Изузетно од става 2. овог члана, за учињене теже повреде обавеза ученика из члана 83. став 8. тач. 4) и 5) Закона, ( поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа; и уношење у школу или другу организацију оружја, пиротехничког средства или другог предмета којим може да угрози или повреди друго лице) директор закључком покреће васпитно-дисциплински поступак одмах, а најкасније у року од два радна дана од дана сазнања, о чему одмах обавештава родитеља, односно другог законског заступника.

Закључак садржи податке о ученику, опис теже повреде обавезе ученика, односно забране из чл. 110 -112. Закона, време, место и начин извршења повреде и одговарајуће доказе, позив родитељу, односно другом законском заступнику за дисциплински поступак са напоменом да, ако то не учини, да ће одмах, а најкасније наредног дана, поставити психолога школе да у овом поступку заступа интерес ученика, и о томе обавестити центар за социјални рад.

Уз закључак се даје и налог одељењском старешини да прибави изјаву ученика и сведока (ученика, наставника или других лица), као и налог психологу школе да са учеником обави разговор, ради утврђивања релевантних чињеница и појачаног васпитног педагошког рада са учеником.

Закључак директора се доставља ученику, односно његовом родитељу или законском заступнику, одељењском старешини, психологу школе, односно одговарајућем стручном тиму.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, директор школе поставља одмах, а најкасније наредног радног дана, психолога, односно педагога установе да у том поступку заступа интересе ученика, о чему одмах обавештава центар за социјални рад.

Против закључка директора није дозвољен приговор.

**Члан 15**

У складу са закључком директора одељењски старешина одмах, односно наредног дана од дана пријема закључка, обавештава родитеље ученика и прибавља писану изјаву од ученика која се односи на учињену тежу повреду обавезе ученика у њиховом присуству, односно присуству других законских заступника. Одељењски старешина прибавља писане изјаве и од сведока или оштећених лица, уколико их има.

Психолог школе обавља разговор са учеником у року који је одређен закључком директора, и доставља свој налаз и извештај о предузетим активностима пре расправе пред директором.

**Члан 16**

Васпитно-дисциплински поступак води се применом правила општег управног поступка и окончава се решењем у року од 30 дана од дана покретања, након вођења појачаног васпитног рада са учеником.

Изузетно од става 1. овог члана, у случају учињене теже повреде обавеза ученика из члана 83. став 8. тач. 4) и 5) закона и повреде забране, васпитно-дисциплински поступак окончава се доношењем решења у року од 20 дана од дана покретања.

**Члан 17**

Директор писаним путем позива ученика против кога се води дисциплински поступак и обавезно родитеља, односно другог законског заступника.

На расправу се позивају, када је то потребно сведоци и вештаци.

Позив ученику, односно родитељу, односно законском заступнику, мора се уручити благовремено, како би се ученик припремио за одбрану.

Достављање позива, одлука и других писмена, врши се непосредно уручивањем ученику, односно његовом родитељу или законском заступнику, или препорученом пошиљком преко поште.

**Члан 18**

Пре почетка расправе, директор утврђује да ли су присутна сва позвана лица и да ли су сви уредно позвани.

Ако није дошао ученик против кога се води поступак, односно његов родитељ или законски заступник, ако је ученик малолетан, директор ће одлучити да ли ће се расправа одржати у њиховом одсуству, или ће се одложити.

Уколико су лица из става 2. овог члана уредно позвана, а изостанке нису оправдали, расправа се може одржати у њиховом одсуству. Приликом одлагања расправе уређује се, ако је могуће, дан и час када ће се расправа наставити.

**Члан 19**

Расправа пред директором почиње читањем закључка директора о покретању дисциплинског поступка због повреде обавезе ученика.

Након читања докумената из става 1 овог члана,позива се ученик против кога се води поступак да се изјасни о наводима из истих и да изнесе своју одбрану, уколико има нешто да дода уз раније дату изјаву.

Након усмене изјаве ученика, директор позива и родитеље, односно друге законске заступнике ученика, друге сведоке, одељењског старешину и психолога да се усмено изјасне уколико желе нешто да додају уз раније дату изјаву.

**Члан 20**

О расправи се води записник, у који се уносе подаци за које директор сматра да су значајни за утврђивање евентуалне одговорности за повреду обавезе ученика.

У заглављу записника мора се назначити орган који води расправу, место и дан одржавања расправе, име и презиме ученика против кога се води поступак, родитеља, односно законског заступника, име браниоца уколико га ученик има и час почетка расправе.

У записник се уноси да ли је прочитан закључак, исказ ученика, ток доказног поступка, имена сведока и вештака који су саслушани и њихови искази, предлози који су поднети и шта је по њима одлучено и друго.

Искази ученика, сведока, браниоца, вештака и осталих учесника у поступку уносе се скраћено, а ако је потребно, поједини делови или цео исказ уносе се у записник дословно. Даваоци исказа потписују се испод текста своје изјаве у записнику чиме потврђују његову тачност, а уколико нису задовољни како је њихов исказ унет, могу да дају писану изјаву на посебном папиру, који ће бити саставни део записника .

На крају расправе у записник се уноси време закључења расправе.

Уколико директор утврди одговорност за повреду обавезе ученика, то ће констатовати у записнику и донети одлуку о дисциплинској мери, односно предложити дисциплинском органу доношење одлуке о изрицању дисциплинске мере.

Записник о расправи води секретар школе, а у случају његове одсутности лице које овласти директор. Записник потписују директор и записничар.

**Члан 21**

У васпитно дисциплинском поступку који је покренут за тежу повреду обавезе ученика из члана 83. став 8. тач. 4) и 5) закона и повреду забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада.

Ученик може бити удаљен из непосредног образовно-васпитног рада и осталих облика образовно-васпитног рада најкраће пет радних дана, а најдуже до окончања васпитно-дисциплинског поступка.

Директор школе, након процене тима за заштиту од дискриминације, насиља, злостављања и занемаривања у складу са протоколом поступања у установи у одговору на насиље, злостављање и занемаривање и правилником о друштвено-корисном, односно хуманитарном раду, доноси решење о удаљењу ученика из става 1 овог члана.

Током удаљења ученика из става 1 овог члана ученик, родитељ, односно други законски заступник је дужан да се информише о току наставног процеса и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.

Школа је дужна да о удаљењу ученика из става 1 овог члана обавести надлежни центар за социјални рад ради заједничког деловања у реализацији појачаног васпитног рада.

Пре доношења решења о удаљењу морају се утврдити све чињенице које су од значаја за одлучивање.

**Члан 22**

Уколико у току трајања васпитно-дисциплинског поступка ученик, родитељ, односно други законски заступник, поднесе захтев да се ученик испише из школе, школа ће донети решење којим се издавање исписнице одлаже до окончања васпитно-дисциплинског поступка.

На решење из става 1 овог члана ученик, његов родитељ, односно други законски заступник, нема право жалбе али има право на судску заштиту у управном спору.

 **Члан 23**

Надлежни дисциплински органи за изрицање васпитно - дисциплинске мере су директор и наставничко веће.

Уколико директор одлучи да изрекне дисциплинску меру укор директора, о томе доноси решење.

Уколико директор предложи васпитно - дисциплинску меру за чије је изрицање надлежно наставничко веће, одлуку о утврђеној одговорности и изрицању васпитно - дисциплинске мере доноси наставничко веће већином гласова, а решење о изрицању васпитно - дисциплинске мере доноси директор школе.

Решење о изрицању васпитно-дисциплинске мере због повреде обавезе ученика мора да садржи: увод, диспозитив (изреку), образложење, упутство о правном средству, назив органа, број и датум решења, потпис директора и печат школе.

Подаци о изреченим васпитним и васпитно-дисциплинским мерама морају бити унети у одговарајући део обрасца исписнице, приликом уписивања ученика у другу средњу школу у току школске године.

**Члан 24**

Приликом изрицање било које од Законом прописаних мера, према ученику који је учинио тежу повреду обавезе или повреду забране из чл. 110-112. Закона, морају се претходно предузети активности појачаног васпитног рада, прописане Законом.

Директор ће након подношења извештаја о резилтатима појачаног васпитног рада, одлучити о даљем току поступка, односно о изрицању васпитно дисциплинске мере против ученика.

Када предузете неопходне активности доведу до позитивне промене понашања ученика, обуставиће се поступак, осим ако је учињеном повредом забране из чл. 110-112. закона озбиљно угрожен интегритет другог лица.

1. **Оцењивање владања ученика**

**Члан 25**

Владање ученика оцењује се бројчано, најмање два пута у току полугодишта, као и на крају полугодишта и утиче на општи успех.

Владање ученика на дужем кућном и болничком лечењу, ученика који стиче средње образовање и васпитање код куће и ученика за којег је организована настава на даљину, оцењује се.

На оцену из владања не утичу оцене из предмета.

Школа је у обавези да континуирано прати, анализира, благовремено предузима мере у циљу развијања одговорног понашања ученика и свих учесника у образовно-васпитном процесу.

1. **Критеријуми за утврђивање бројчане оцене из владања у току полугодишта**

**Члан 26**

На оцену из владања у току школске године, утичу васпитне и васпитно-дисциплинске мере изречене за лакше повреде ученика прописане овим правилником, за теже повреде обавеза ученика и за повреде забране, прописане Законом, као и то колико је пута ученик био основано удаљен из непосредног образовно-васпитног рада који обухвата обавезну наставу и остале облике образовно-васпитног рада.

1. За изречену меру укор одељењског старешине ученику се утврђује оцена из владања - врло добро (4)

2. За изречену меру укор одељењског већа ученику се утврђује оцена из владања - добро (3)

3. За изречену меру укор директора ученику се утврђује оцена из владања - задовољавајуће (2)

4. За изречену меру укор наставничког већа ученику се утврђује оцена из владања - незадовољавајуће (1)

Ученику који неоправдано изостаје са наставе, утврђује се оцена из владања у току првог и другог полугодишта, уколико након благовремено предузетих мера и активности појачаног васпитног рада и обавештавања родитеља, није дошло до позитивне промене у понашању ученика.

Оцену из владања примерно (5) добија ученик који је остварио следеће услове:

- Истиче се у испуњавању школских обавеза које се односе на наставу и друге облике рада, осим у ситуацијама оправдане спречености;

- Представља пример за угледање у односима које успоставља са запосленима у школи и ученицима;

- Истиче се у развоју и неговању атмосфере другарства и конструктивног решавања конфликата у вршњачкој популацији;

- Својим понашањем и иницијативама које покреће промовише позитивне вредности, хуманост, солидарност и одговорност према себи, другима и окружењу;

Оцену из владања врло добро (4) добија ученик који је остварио следеће услове:

- Неоправдано је изостао са наставе осам часова;

- Испуњава школске обавезе које се односе на наставу и друге облике рада, осим у ситуацијама оправдане спречености;

- Показује коректност у односу према запосленима у школи и ученицима;

- Прихвата и примењује правила у неговању атмосфере другарства и конструктивног решавања конфликата у вршњачкој популацији;

- Преузима одговорност за своје поступке, односно коригује своје понашање након опомене или изречене васпитне мере.

Оцену из владања добро (3) добија ученик који је остварио следеће услове:

- Неоправдано је изостао са наставе највише петнаест часова;

- Повремено постоје ситуације када га је потребно опомињати на испуњавање школских обавеза које се односе на наставу и друге облике рада;

- Повремено постоје ситуације када га је потребно опомињати на обавезност коректног понашања према запосленима у школи и ученицима; Повремено постоје ситуације када га је потребно опомињати на правила у неговању атмосфере другарства и конструктивног решавања конфликата у вршњачкој популацији;

- Прихвата одговорност за своје понашање и коригује га у појачаном васпитном раду.

Оцену из владања задовољавајуће (2) добија ученик који испуњава следеће услове:

- Неоправдано је изостао са наставе највише двадесет пет часова;

- Учестало га је потребно опомињати на испуњавање школских обавеза које се односе на наставу и друге облике рада;

- Учестало га је потребно опомињати на обавезност коректног понашања према запосленима у школи и ученицима, при чему углавном изостаје корекција понашања;

- Учестало га је потребно опомињати на правила у неговању атмосфере другарства и конструктивног решавања конфликата у вршњачкој популацији, при чему углавном изостаје корекција понашања;

- Углавном не прихвата одговорност за своје понашање, због чега изостаје корекција понашања у појачаном васпитном раду;

Оцену незадовољавајуће (1) добија ученик који испуњава следеће услове:

- Неоправдано је изостао са наставе више од двадесет пет часова;

- И поред опомена и појачаног васпитног рада не испуњава школске обавезе које се односе на наставу и друге облике рада;

- Учестало крши правила коректног понашања према запосленима у школи и ученицима, при чему изостаје корекција понашања;

- Учестало крши правила у неговању атмосфере другарства и конструктивног решавања конфликата у вршњачкој популацији, при чему изостаје корекција понашања;

- Не прихвата одговорност за своје понашање, односно кршење правила;

- Не поправља своје понашање након појачаног васпитног рада.

1. **Закључна оцена из владања**

**Члан 27**

Оцена из владања на крају првог и другог полугодишта јесте бројчана, и то: примерно (5), врло добро (4), добро (3), задовољавајуће (2) и незадовољавајуће (1), и свака од наведених оцена утиче на општи успех ученика.

На оцену из става 1. овог члана, утичу васпитне и васпитно-дисциплинске мере изречене за лакше повреде ученика прописане општим актом установе, за теже повреде обавеза ученика и за повреде забране, прописане Законом, као и то колико је пута ученик био основано удаљен из непосредног образовно-васпитног рада који обухвата обавезну наставу и остале облике образовно-васпитног рада.

Закључну оцену из владања утврђује одељењско веће на предлог одељењског старешине на крају првог и другог полугодишта, на основу сагледавања личности и понашања ученика у целини, процењивањем његовог укупног понашања и извршавања обавеза прописаних Законом и изречених васпитних или васпитно-дисциплинских мера, предузетих активности и њихових ефеката, а нарочито на основу његовог односа према:

1) школским обавезама и сопственим правима и обавезама;

2) другим ученицима;

3) запосленима у школи и другим организацијама у којима се остварују поједини облици образовно-васпитног рада;

4) имовини школе, имовини других лица или организацијама у којима се остварују настава или поједини облици образовно-васпитног рада;

5) заштити и очувању животне средине;

6) друштвено-корисном раду и хуманитарним активностима.

Приликом закључивања оцене, одељењско веће узима у обзир и ангажовање ученика у ваннаставним активностима, у складу са школским програмом (слободне активности, ученичка задруга, заштита животне средине, заштита од насиља, злостављања и занемаривања, друштвено-користан рад и хуманитарне активности и програми превенције других облика ризичног понашања, културна активност школе), процењивањем његовог понашања и извршавања обавеза прописаних Законом.

Оцена из владања поправља се на предлог одељењског старешине најкасније на крају првог или другог полугодишта када ученик показује позитивне промене у свом понашању и прихвата одговорност за своје поступке након указивања на непримерено понашање или кроз појачани васпитни рад, након изречене васпитне, односно васпитно-дисциплинске мере.

Уколико је дошло до позитивних промена у понашању ученика, његова закључна оцена из владања може бити већа од аритметичке средине свих утврђених оцена.

Уколико је дошло до негативних промена у понашању ученика, његова закључна оцена из владања може бити мања од аритметичке средине свих утврђених оцена.

1. **Дисциплински органи и њихова надлежност**

**Члан 28**

Дисциплински органи су:

 1) одељењски старешина;

 2) одељенско веће;

 3) директор школе;

 4) наставничко веће.

Органи из става 1. тач. 2) и 4) овог члана одлуку о изреченој васпитно-дисциплинској мери доноси већином гласова укупног броја чланова.

Одељењски старешина и одељењско веће су дисциплински органи надлежни за изрицање васпитних мера ученицима за лакше повреде обавеза.

Директор школе и наставничко веће су дисциплински органи надлежни за изрицање васпитно дисциплинских мера за теже повреде обавеза и повреду забране из чл. 110-112. Закона

1. **Правна заштита ученика**

**Члан 29**

Ученик, родитељ, односно други законски заступник има право да поднесе жалбу школском одбору на изречену васпитно-дисциплинску меру за извршену тежу повреду обавезе ученика или за повреду забране из чл. 110-112. овог закона, у року од осам дана од дана достављања решења о утврђеној одговорности и изреченој мери.

Школски одбор решава по жалби из става 12. овог члана у року од 15 дана од дана достављања жалбе од стране ученика, родитеља, односно другог законског заступника.

Жалба одлаже извршење решења директора.

Против другостепеног решења о изреченој мери искључења ученика из средње школе или школе са домом, ученик, родитељ, односно други законски заступник има право на судску заштиту у управном спору.

1. **Евиденција о изреченим васпитним и васпитно-дисциплинским мерама**

**Члан 30**

О изреченим васпитним и васпитно-дисциплинским мерама евиденцију води одељенски старешина, уз поштовање начела прописаних законом којим се уређује заштита података о личности.

1. **Материјална одговорност ученика**

**Члан 31**

Ученик, његов родитељ, односно други законски заступник ученика одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор и чији је члан и одељенски старешина.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно другог законског заступника ученика материјалне одговорности за штету, због тешке материјалне ситуације.

На решење директора о материјалној одговорности ученик, његов родитељ односно други законски заступниик ученика може изјавити жалбу школском одбору, у року од 8 дана од дана пријема решења.

Школски одбор доноси одлуку у року од 15 дана од дана пријема жалбе.

1. **Завршна одредба**

**Члан 32**

Ступањем на снагу овог Правилника престаје да важи Правилник о васпитно-дисциплинској и материјалној одговорности ученика Средње школе „Дољевац“ бр. 249 од 26.08.2022. године.

Овај правилник ступа на снагу осмог дана од дана објављивања на огласној табли Школе.

|  |  |  |
| --- | --- | --- |
|  |  | **ПРЕДСЕДНИК ШКОЛСКОГ ОДБОРА,****Игор Микић**  |
|    |    | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |

Правилник је објављен на огласној табли Школе дана \_\_\_\_\_\_\_\_\_\_\_\_\_\_. год. а ступио на снагу дана \_\_\_\_\_\_\_\_\_\_\_\_\_\_\_\_\_\_ год.

**Секретар школе,**